
Text rozhodnutia
Súd: Krajský súd Bratislava Spisová značka: 9Co/482/2012 Identifikačné číslo súdneho spisu: 1711213695 Dátum vydania rozhodnutia: 18. 10. 2012 Meno a priezvisko sudcu, VSÚ: JUDr. Roman Huszár ECLI: ECLI:SK:KSBA:2012:1711213695.1 Uznesenie Krajský súd v Bratislave v právnej veci navrhovateľa: Ľ. N., F. L., K. X, zastúpený JUDr. Erikom Šablatúrom, advokátom, Bratislava, Holíčska 13, proti odporkyni: Y. R., F. L., K. X, o nariadenie predbežného opatrenia, na odvolanie navrhovateľa proti uzneseniu Okresného súdu Pezinok zo dňa 26. 4. 2012 č.k. 8C 271/2011 - 52, v pomere hlasov 3 : 0, takto r o z h o d o l : Odvolací súd napadnuté uznesenie súdu prvého stupňa z r u š u j e. o d ô v o d n e n i e : Napadnutým uznesením súd prvého stupňa uložil navrhovateľovi povinnosť zaplatiť v lehote 10 dní doručenia tohto uznesenia na účet prvostupňového súdu súdny poplatok 33 € za návrh na nariadenie predbežného opatrenia. Uvedené uznesenie napadol v zákonnej lehote odvolaním navrhovateľ, domáhajúc sa zjavne zrušenia napadnutého uznesenia. Navrhovateľ namietal, že je starobný dôchodca vo veku 66 rokov, žije sám a starobný dôchodok v sume 504,70 € mesačne predstavuje jeho jediný príjem, z ktorého uhrádza všetky jeho životné náklady, vrátane nákladov na lieky. Nevlastní žiadny hnuteľný ani nehnuteľný majetok. V odvolaní navrhovateľ zároveň požiadal o priznanie mu oslobodenia od súdnych poplatkov, o ktorej žiadosti rozhodol súd prvého stupňa uznesením zo dňa 25. 7. 2012 č.k. 8C 271/2011 - 69 tak, že navrhovateľovi priznal oslobodenie od súdnych poplatkov v celom rozsahu. Odvolací súd preskúmal vec v napadnutom (t.j. v celom) rozsahu podľa § 212 ods. 1 O.s.p., bez nariadenia odvolacieho pojednávania (§ 214 ods. 2 O.s.p.), keď zistil, že napadnuté uznesenie je nutné zrušiť. Podľa § 2 ods. 1 písm.a/ zák.č. 71/1992 Zb. o súdnych poplatkoch poplatníkom je navrhovateľ poplatkového úkonu, ak je podľa sadzobníka ustanovený poplatok z návrhu. Podľa § 5 ods. 1 písm.a/ zák.č. 71/1992 Zb. o súdnych poplatkoch poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Navrhovateľovi vznikla podaním návrhu na nariadenie predbežného opatrenia poplatková povinnosť v zmysle citovaných ust. § 2 ods. 1 písm.a/, § 5 ods. 1 písm.a/ zák.č. 71/1992 Zb., ktorá podľa položky č. 1 písm.c/ Sadzobníka súdnych poplatkov, prílohy zákona o súdnych poplatkoch, činí 33 €. Uvedený súdny poplatok bol splatný vznikom poplatkovej povinnosti, t.j. podaním návrhu na nariadenie predbežného opatrenia na súd, v zmysle § 8 ods. 1 zákona č. 71/1992 Zb. Navrhovateľ si poplatkovú povinnosť spojenú s podaním návrhu na nariadenie predbežného opatrenia nesplnil. Podľa § 138 ods. 1 O.s.p. na návrh môže súd priznať účastníkovi celkom alebo sčasti oslobodenie od súdnych poplatkov, ak to pomery účastníka odôvodňujú a ak nejde o svojvoľné alebo zrejme bezúspešné uplatňovanie alebo bránenie práva. Ak nerozhodne súd inak, vzťahuje sa oslobodenie na celé konanie a má i spätnú účinnosť; poplatky zaplatené pred rozhodnutím o oslobodení sa však nevracajú. Ako vyplýva z obsahu spisového materiálu, na návrh navrhovateľa mu bolo súdom prvého stupňa priznané oslobodenie od súdnych poplatkov v celom rozsahu, a to uznesením prvostupňového súdu zo dňa 25. 7. 2012 č.k. 8C 271/2011 - 69. Bolo už uvedené, že navrhovateľ súdny poplatok za návrh na nariadenie predbežného opatrenia doposiaľ neuhradil; z citovaného ust. § 138 ods. 1 druhá veta O.s.p. plynie, že priznaním oslobodenia od súdnych poplatkov navrhovateľovi jeho povinnosť uhradiť vyrubený súdny poplatok za návrh na nariadenie predbežného opatrenia zanikla. Podľa § 221 ods. 1 písm. i/ O.s.p. súd rozhodnutie zruší, len ak sa rozhodlo bez návrhu, nejde o rozhodnutie vo veci samej a dôvody, pre ktoré bolo vydané, zanikli alebo ak také dôvody neexistovali. Odvolací súd napadnuté uznesenie súdu prvého stupňa zrušil podľa § 221 ods. 1 písm.i/ O.s.p., nakoľko napadnutým uznesením prvostupňový súd rozhodol o uložení poplatkovej povinnosti bez návrhu, nejde o rozhodnutie vo veci samej a dôvody, pre ktoré bolo vydané (pre ktoré bola navrhovateľovi uložená poplatková povinnosť) zanikli v dôsledku navrhovateľovi priznaného oslobodenia od súdnych poplatkov. Poučenie: Proti tomuto uzneseniu odvolanie nie je prípustné.

